尉氏五題 嘯臺
作者：黄裳
朝代：宋

paragraphs: 脫身魏晉間，嗣宗南阮英。
長嘯寫逸興，偶爲臺上行。
或带竹林醉，獨駕無將迎。
風月乃所友，相投清與明。
微引踵中息，稍從唇齒鳴。
漸漸薄林杪，飄墮令人驚。
憂憤聞而平，貪濁聞而清。
蘇門得孫子，答以鸞鳳聲。
不應乃深應，栖導良自誠。
當悟嘯中旨，可傳言外情。
臺在聲不傳，萬籟徒汝爭。